b'\n_START_ARTICLE_\nVija\xc4\x8dnica\n_START_PARAGRAPH_\nVija\xc4\x8dnica je vrsta gladke prostorske krivulje. Ta krivulja ima lastnost, da tangenta v vsaki to\xc4\x8dki tvori konstanten kot s premico, ki ji pravimo os. Primer vija\xc4\x8dnice je spiralna vzmet. Kadar vija\xc4\x8dnico izpopolnimo tako, da je podobna spiralni po\xc5\xa1evni ravnini, dobimo helikoid . Minimalna ploskev vija\xc4\x8dnice je helikoid.\n_START_SECTION_\nVrste vija\xc4\x8dnic\n_START_PARAGRAPH_\nVija\xc4\x8dnice so lahko desno- ali levosu\xc4\x8dne. Kadar gledamo vzdol\xc5\xbe osi vija\xc4\x8dnice in \xc4\x8de vrtenje v smeri urinega kazalca premika vija\xc4\x8dnico pro\xc4\x8d od opazovalca, potem je vija\xc4\x8dnica desnosu\xc4\x8dna. V nasprotnem primeru pa je levosu\xc4\x8dna. Kiralnost je lastnost vija\xc4\x8dnice. Ni pa to lastnost na\xc4\x8dina gledanja. Levosu\xc4\x8dna vija\xc4\x8dnica ne more izgledati kot desnosu\xc4\x8dna, razen \xc4\x8de jo opazujemo v zrcalu._NEWLINE_Ve\xc4\x8dina navojev vijakov je desnosu\xc4\x8dnih vija\xc4\x8dnic. Vija\xc4\x8dnica alfa ter obliki A in B DNK so desnosu\xc4\x8dne vija\xc4\x8dnice. Oblika Z pa je levosu\xc4\x8dna._NEWLINE_Korak vija\xc4\x8dnice je \xc5\xa1irina enega popolnega obrata vija\xc4\x8dnice, kot bi ga izmerili vzdol\xc5\xbe osi._NEWLINE_Dvojna vija\xc4\x8dnica je sestavljena iz dveh skladnih vija\xc4\x8dnic z isto osjo. Razlikujeta se samo s premikom vzdol\xc5\xbe osi._NEWLINE_Sto\xc5\xbe\xc4\x8dasto vija\xc4\x8dnico lahko definiramo kot spiralo na sto\xc5\xbe\xc4\x8dasti ploskvi._NEWLINE_Kro\xc5\xbena vija\xc4\x8dnica ima konstantno ukrivljenost in konstantno torzijo._NEWLINE_Krivuljo imenujemo cilindri\xc4\x8dna ali splo\xc5\xa1na vija\xc4\x8dnica, \xc4\x8de tangenta tvori konstanten kot s fiksno premico v prostoru. Krivulja je vija\xc4\x8dnica, \xc4\x8de je razmerje ukrivljenosti s torzijo konstantno.'